KIRJALLINEN KYSYMYS E-0551/00 esittäjä(t): Guido Podestà (PPE-DE) komissiolle. Lennonjohto ja lentoliikenteen valvonta.



Virallinen lehti nro 374 E , 28/12/2000 s. 0103 - 0104



KIRJALLINEN KYSYMYS E-0551/00 esittäjä(t): Guido Podestà (PPE-DE) komissiolle (28. helmikuuta 2000) Aihe: Lennonjohto ja lentoliikenteen valvonta Ilmailu on kansainvälistä toimintaa, jossa tarvitaan välttämättä eri valtioille yhteisiä säännöksiä ja standardeja. Teknisellä tasolla tähän tehtävään on maailmanlaajuisesti valtuutettu kansainvälinen siviili-ilmailujärjestö ICAO ja Euroopassa Euroopan siviili-ilmailukonferenssi ECAC. Yksittäisten valtioiden tehtävänä on edelleen saattaa omien tapojensa ja aikataulujensa mukaisesti näiden järjestöjen suositukset osaksi kansallista lainsäädäntöään. EU:n tavoitteiden kannalta olisi hyödyllistä säännellä keskeisiä sektoreita lentoliikenteen turvallisuuden takaamiseksi yhdenmukaisella tavalla. Lentokoneiden ja lentäjien osalta järjestelmää ja koulutusta sekä henkilökunnan liikkuvuutta koskevat säännöt on jo yhdenmukaistettu. Lentoliikenteen valvonnassa eurooppalaisessa säännöstössä on edelleen puutteita. Turvallisuustavoitteiden tärkeyden vuoksi olisi määrättävä yhtenäisesti eri kansallisten ilmailun alalla toimivien järjestelmien sisällä (lentokenttien hallinnasta vastaavat laitokset, lennonjohtoelimet, jne.) eurooppalaiset standardit järjestelmien ylläpidosta ja hallinnosta. Tarvitaan myös yhteisiä standardeja lentoliikenteen valvojien (ICAO:n liitteen 1 mukaisesti) ja lennonjohtajien (AIS officer), meteorologien ja lennonjohdon teknisen henkilökunnan luvista ja ammatillisista tutkinnoista. On tarpeen hyväksyä yhteinen direktiivi, jolla varmistettaisiin yhtenäisten sääntöjen hyväksyminen ja noudattaminen sekä lennonjohtohenkilöstön ja ilmailunvalvojien vapaa liikkuvuus Euroopan unionissa. Voiko komissio ilmoittaa aikooko se esittää tätä asiaa koskevaa yhteisön lainsäädäntöä ja koska? Loyola de Palacion komission puolesta antama vastaus (10. huhtikuuta 2000) Mitä tulee ilma-alusten valmistukseen, huoltoon ja käyttöön sekä näihin liittyvään henkilökuntaan, yhteisten turvallisuusvaatimusten ja -menettelyjen kehittäminen ja täytäntöönpano on tapahtunut Euroopan ilmailuviranomaisten yhteistyöjärjestö (JAA) toiminnan puitteissa. Tämä sääntelykehys on sisältänyt myös yhteiset varmentamismenettelyt, ja siitä on tullut osa yhteisön sääntelyä teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16. joulukuuta 1991 annetulla neuvoston asetuksella (ETY) N:o 3922/91(1). Samanaikaisesti on kehitetty yhtäläiset toimintaedellytykset kaikkien yhteisön toimijoiden oikeudenmukaiselle ja tasapuoliselle kilpailulle. Komissiossa keskustellaan parhaillaan ehdotuksesta perustaa Euroopan lentoturvallisuusviranomainen (EASA), joka perustuu JAA:han ja parantaa ja vahvistaa sitä. Lentoliikenteen hallinnan alalla Eurocontrol kehittää standardeja ja teknisiä eritelmiä, joiden tarkoituksena on ensisijaisesti taata kansallisten järjestelmien yhteentoimivuus ja saumaton toiminta. Eurocontrol-standardeista tulee osa yhteisön lainsäädäntöä yhteensopivien teknisten eritelmien määrittelemisestä ja käytöstä lentoliikenteen hallinnan (ATM) laitteiden ja järjestelmien hankinnassa 19. heinäkuuta 1993 annetulla neuvoston direktiivillä 93/65/ETY(2). Eurocontrolin työ keskittyy kuitenkin pääasiassa lentoliikenteen hallinnan järjestelmien ja menettelyjen standardeihin eikä kata kaikkia lentoliikenteen hallinnan palvelujen, henkilökunnan ja toiminnan vaatimuksia. Ero selittyy osittain sillä, että lentoliikenteen hallinnalla ei ole eurooppalaisia markkinoita, minkä seurauksena järjestelyt ovat pääasiassa kansallisia ja niiden välillä on merkittäviä eroja. Parlamentin jäsen esitti kysymyksen myös yhteisistä säännöistä, joita sovelletaan lennonjohtohenkilöstön lupiin ja tutkintotodistuksiin. Eurocontrolin tarkoituksena on ottaa käyttöön yhtenäinen järjestelmä Euroopan siviili-ilmailukonferenssin (ECAC) puitteissa tällä alalla. Yhteisö seuraa tarkkaan tätä hanketta, joka saattaa johtaa yhteisön direktiivin antamiseen, kuten parlamentin jäsen kysymyksessään esittää. (1) EYVL L 373, 31.12.1991. (2) EYVL L 187, 29.7.1993.